CELEX: 52015XG0120(01)
Language: fi
Date: 2015-01-20
Title: Neuvoston päätelmät yrittäjyydestä koulutuksessa

20.1.2015   
            
            
               FI
            
            
               Euroopan unionin virallinen lehti
            
            
               C 17/2
            
         Neuvoston päätelmät yrittäjyydestä koulutuksessa
   (2015/C 17/02)
   EUROOPAN UNIONIN NEUVOSTO, joka
   PALAUTTAA MIELEEN TÄMÄN ASIAN POLIITTISEN TAUSTAN SELLAISENA KUIN SE ON NÄIDEN PÄÄTELMIEN LIITTEESSÄ JA ERITYISESTI EUROOPPA-NEUVOSTON ÄSKETTÄISEN PYYNNÖN ”EDISTÄÄ YRITTÄJYYTTÄ JA TYÖPAIKKOJA LUOVAA ILMAPIIRIÄ” (1)
   
   OTTAA HUOMIOON VUONNA 2006 ELINIKÄISEN OPPIMISEN AVAINTAIDOISTA ANNETUSSA SUOSITUKSESSA KÄYTETYN YRITTÄJYYDEN MÄÄRITELMÄN (2),
   KOROSTAA SEURAAVAA:
   
            
               1.
            
            
               Sekä yrittäjyys että koulutus ovat älykästä, kestävää ja osallistavaa kasvua koskevan Eurooppa 2020 -strategian painopisteitä.
            
         
            
               2.
            
            
               Yrittäjähenkisyyden kehittämisestä voi olla merkittävää hyötyä kansalaisten työ- ja yksityiselämän kannalta.
            
         
            
               3.
            
            
               Yrittäjyys koulutuksessa voi edistää työllistyvyyttä, itsenäistä ammatinharjoittamista ja aktiivista kansalaisuutta sekä ulospäin suuntautuneita ja sopeutumiskykyisiä oppilaitoksia.
            
         
            
               4.
            
            
               Yrittäjyydellä koulutuksessa tulisi pyrkiä antamaan kaikille oppijoille sukupuolesta, sosioekonomisesta taustasta tai erityistarpeista riippumatta yrittäjähenkisyyden ja yrittäjäkapasiteetin kehittymiseen tarvittavat taidot ja osaaminen.
            
         
            
               5.
            
            
               Yrittäjyys koulutuksessa voi antaa oppijoille taitoja, osaamista ja tukea, joita tarvitaan uusien yritysten perustamisessa esimerkiksi pk-yritysten ja yhteiskunnallisten yritysten, perustamisessa.
            
         
            
               6.
            
            
               Luku- ja laskutaidon kaltaisten perustaitojen lisäksi yrittäjyys edellyttää erilaisten taitojen asteittaista kehittämistä nuoresta iästä alkaen. Tällaisia taitoja ovat esimerkiksi luovuus ja aloitekyky; ongelmanratkaisu ja kriittinen ajattelu; päätöksenteko ja riskinotto; sopeutumiskyky ja sinnikkyys; itsekuri ja vastuuntunto; johtajuus ja tiimityö; suunnittelu- ja organisointikyky; sosiaalinen, taloudellinen ja kulttuurinen tilannetaju; sekä kielitaito ja vakuuttamiskyky.
            
         
            
               7.
            
            
               Yrittäjätaidot ja -osaaminen olisi otettava huomioon kaikilla koulutusasteilla ja mahdollisuuksien mukaan kaikissa opetussuunnitelmissa siten, että niitä voidaan jatkuvasti kehittää kiinnittäen huomiota selkeiden yrittäjyyskasvatuksen oppimistulosten saavuttamiseen.
            
         
            
               8.
            
            
               Oppilaitosten tulisi pyrkiä suurempaan luovuuteen ja innovatiivisuuteen voidakseen vastata teknologian, globalisaation ja muuttuvien osaamistarpeiden myötä nopeasti muuttuvaan ympäristöön. Opettajia, kouluttajia ja koulutusjohtajia olisi kannustettava edistämään yrittäjätaitoja, -osaamista ja -henkisyyttä, ja laitosten tulisi tarjota luovia ja innovatiivisia oppimisympäristöjä ja kannustaa aktiivisesti yhteistyöhön laajemman yhteisön kanssa.
            
         
            
               9.
            
            
               Oppilaitosten ja yritysten, erityisesti pk-yritysten, väliset kumppanuudet voivat auttaa edistämään koulutusalan ja työelämän välistä tiiviimpää yhteistyötä. Yrityksiä ja elinkeinoelämän järjestöjä tulisikin kannustaa tukemaan yrittäjyyttä koulutuksessa esimerkiksi tarjoamalla tällaisten kumppanuuksien ja työpaikalla tapahtuvan oppimisen edistämistä varten suunniteltuja konkreettisia tai virtuaalisia foorumeita.
            
         
            
               10.
            
            
               Koulutuksen, tutkimuksen ja innovoinnin välisen osaamiskolmion integrointi, jota Euroopan innovaatio- ja teknologiainstituutti (EIT) tukee, tehostaa opetus- ja oppimisprosessia ja lisää luovaa ajattelua ja innovatiivisia asenteita ja toimintatapoja, joiden tuloksena usein syntyy uusia yrityksiä.
            
         
            
               11.
            
            
               Esimerkiksi EIT:n osaamis- ja innovaatioyhteisöjen harjoittama maisterin- ja tohtorintutkintotason koulutustoiminta voi myös auttaa edistämään innovointiin liittyvien taitojen kehittämistä, johtamis- ja yrittäjätaitojen ja -osaamisen parantamista sekä tutkijoiden ja opiskelijoiden liikkuvuutta.
            
         
            
               12.
            
            
               Epävirallinen oppiminen ja arkioppiminen sekä vapaaehtoistoiminta voivat myös edistää merkittävästi yrittäjätaitojen, -osaamisen ja -henkisyyden kehittymistä.
            
         PYYTÄÄ JÄSENVALTIOITA KANSALLISTEN KÄYTÄNTÖJEN MUKAISESTI JA OTTAEN ASIANMUKAISESTI HUOMIOON TOISSIJAISUUDEN JA LAITOSTEN ITSENÄISYYDEN
   
            
               1.
            
            
               Kannustamaan yrittäjyyskoulutusta koskevan koordinoidun lähestymistavan kehittämistä koko koulutusjärjestelmässä, esimerkiksi opetusministeriöiden ja muiden asianomaisten ministeriöiden välisin yhteyksin, helpottamalla yritysten ja yrittäjien sekä voittoa tavoittelemattoman sektorin osallistumista kaikilla suunnittelu- ja täytäntöönpanotasoilla (mukaan lukien oppilaitosten ja yritysten väliset kumppanuudet) ja kannustamalla erityisarviointia ja seurantaa.
            
         
            
               2.
            
            
               Edistämään yrittäjätaitojen ja -osaamisen sisällyttämistä sekä opettajien ja kouluttajien peruskoulutusohjelmiin että ammatilliseen jatkokoulutukseen.
            
         
            
               3.
            
            
               Kannustamaan yrittäjyyskoulutuksen ja uraohjauksen synergiaa siten, että tuetaan keskeisen yrittäjäosaamisen hankkimista ja otetaan yrityksen perustaminen huomioon yhtenä uravaihtoehtona.
            
         
            
               4.
            
            
               Edistämään ja tukemaan opiskelijoiden yritysaloitteita esimerkiksi kannustamalla luomaan asianmukaisia oppimisympäristöjä, tarjoamaan järkeviä uraohjauspalveluja kaikilla koulutuksen tasoilla ja tarjoamaan erityisesti korkeakoulutuksessa ja ammatillisessa koulutuksessa mentorointia ja yrityshautomoja yrittäjäksi haluaville.
            
         
            
               5.
            
            
               Helpottamaan ja tehostamaan yrittäjien osallistumista oppimisprosessiin sekä hyödyntämään opintonsa suorittaneiden kokemusta esimerkiksi kutsumalla yrittäjiä oppilaitoksiin keskustelemaan omista kokemuksistaan opiskelijoiden, opettajien ja kouluttajien kanssa tai tarjoamalla mahdollisuuksia työpaikalla tapahtuvaan oppimiseen sekä harjoittelu- ja oppisopimusjaksoihin.
            
         
            
               6.
            
            
               Hyödyntämään mahdollisuuksien mukaan opintonsa suorittaneiden jatkosijoittautumista koskevia tietoja arvioitaessa yrittäjyyskoulutuksen laatua ja tehokkuutta.
            
         
            
               7.
            
            
               Edistämään käytännön yrittäjäkokemusta, kuten luovuushaasteita, aloittelevia yrityksiä, liiketoimintasimulaatioita tai hankepohjaista yrittäjäksi oppimista pitäen mielessä, että toiminnassa on otettava huomioon oppijoiden ikä.
            
         
            
               8.
            
            
               Panemaan merkille yrittäjyyskoulutusta tarkastelevan aihekohtaisen työryhmän laatiman poliittisen ohjauksen.
            
         
      
         Erityisesti korkeakoulutuksen osalta ottaen huomioon laitosten itsenäisyys
      
   
   
            
               9.
            
            
               Tukemaan korkeakouluja niiden pyrkiessä kehittämään kohdennettuja toimenpiteitä institutionaalisen muutoksen hallintaa ja organisaation edelleen kehittämistä varten, erityisesti innovatiivisemman yrittäjähenkisyyden edistämisen osalta.
            
         
            
               10.
            
            
               Edistämään sähköisen HEInnovate-välineen (3) käyttöä keinona, jolla tuetaan korkeakouluja tehokkaiden strategioiden suunnittelussa yrittäjähenkisempien ja innovatiivisempien valmiuksien kehittämiseksi parantamalla tietoisuutta esille tulleista kysymyksistä ja haasteista sekä antamalla ohjausta niiden käsittelyä varten.
            
         
            
               11.
            
            
               Pitäen mielessä innovatiivista tohtorinkoulutusta koskevat periaatteet (4), joissa korostetaan, että huipputason tutkimukseen tähtääminen on olennaista, korostamaan uransa alkuvaiheessa olevien tutkijoiden roolia osaamisen siirtäjinä akateemisen alan ulkopuolelle, erityisesti ja tarvittaessa edistämällä tohtorikoulutettavien yhteyksiä elinkeinoelämään ja muihin asiaankuuluviin työelämän sektoreihin sekä erilaisten siirrettävissä olevien taitojen, kuten yrittäjyyden, hankintaa asianmukaisen koulutuksen tai käytännön kokemuksen avulla.
            
         
      
         Erityisesti koulujen, ammatillisen koulutuksen ja aikuiskoulutuksen osalta ottaen huomioon laitosten itsenäisyys
      
   
   
            
               12.
            
            
               Kannustamaan sellaisten palvelujen saatavuutta, jotka auttavat kouluja sekä ammatillisia ja aikuisoppilaitoksia ja koulutuksentarjoajia löytämään yritysmaailmasta ja yhteiskunnallisista yrittäjistä kumppaneita.
            
         
            
               13.
            
            
               Kannustamaan ammatillisia oppilaitoksia tukemaan opiskelijoita yritysten perustamisessa vaihtamalla hyviä käytäntöjä ja tehostamalla yhteyksiä yrityksiin ja yhteiskunnallisiin yrityksiin.
            
         
            
               14.
            
            
               Edistämään oppisopimusohjelmien ja muiden työssä oppimista koskevien aloitteiden, joilla on yrittäjyyteen liittyvä ulottuvuus, saatavuutta ja niihin pääsyä.
            
         
            
               15.
            
            
               Kannustamaan aikuiskoulutuksen tarjoajia mahdollisuuksien mukaan sisällyttämään yrittäjätaidot ja -osaamisen nykyiseen kurssitarjontaan tai tarjoamalla erityisiä kursseja.
            
         PYYTÄÄ JÄSENVALTIOITA JA KOMISSIOTA TOIMIVALTANSA PUITTEISSA
   
            
               1.
            
            
               Tutkimaan tiiviissä yhteistyössä laaja-alaisia taitoja käsittelevän ET2020-työryhmän kanssa, onko mahdollista ja kannattavaa kehittää yrittäjyyttä koskevalle avaintaidolle (5) ohjaava viitekehys, jossa osoitetaan taidon eri osatekijät ja sovelletaan oppimistuloksiin ja -tasoon perustuvaa toimintamallia. Tämä tukisi eri koulutusasteiden välistä koordinoitua lähestymistapaa ja auttaisi ottamaan huomioon epävirallisen oppimisen ja arkioppimisen tulokset.
            
         
            
               2.
            
            
               Helpottamaan ajatusten ja hyvien käytäntöjen vaihtoa kansallisella ja Euroopan tasolla muun muassa laaja-alaisia taitoja käsittelevän ET2020-työryhmän kautta yrittäjyyden lisäämiseksi koulutuksessa.
            
         
            
               3.
            
            
               Tarkastelemaan kansalaisille tarkoitetun yrittäjätaitojen itsearviointivälineen kehittämisestä saatavaa lisäarvoa Euroopan tasolla, mukaan lukien nykyisin saatavilla olevien vastaavien välineiden tunnistaminen.
            
         
            
               4.
            
            
               Tarkastelemaan perusteellisesti Erasmus+-ohjelman mahdollisuuksia tukea yrittäjyyskoulutusta esimerkiksi kannustamalla koulutuksen ja elinkeinoelämän yhteistyön valtavirtaistamista osaamisyhteenliittymiksi korkeakoulutuksessa ja alakohtaisiksi taitoyhteenliittymiksi ammatillisessa koulutuksessa. Erityisesti on otettava huomioon käytännön yrittäjyyskokemuksia koskevan eurooppalaisen toimintapoliittisen kokeilualoitteen tulokset.
            
         
            
               5.
            
            
               Edistämään opettajien ja kouluttajien yrittäjätaitoja ja -osaamista koskevaa koulutusta esimerkiksi hankkein, joilla tuodaan yhteen opettaja- ja kouluttajaverkostot ja jotka kannustavat yrittäjinä toimivien osallistumiseen, tai kehittämällä uusia kursseja tai resursseja, mukaan lukien digitaalinen oppiminen ja verkko-oppiminen.
            
         
            
               6.
            
            
               Tarkastelemaan nuorisotakuujärjestelmän yhteydessä tapoja, joilla nuoria voidaan ohjata yrittäjätoimintaan asianmukaisen koulutuksen kautta tehostamalla oppilaitosten ja työelämän välistä yhteistyötä sellaisten nuorten tunnistamiseksi, joille järjestelmästä voi olla hyötyä, sekä edistämällä järjestelmään osallistuville tarkoitettua yrittäjyyskoulutusta ja ottamalla esille yrityksen perustaminen yhtenä uramahdollisuutena.
            
         
            
               7.
            
            
               Pohtimaan, miten Euroopan sosiaalirahaston kaltaisten muiden eurooppalaisten resurssien avulla voidaan parhaiten tukea yrittäjyyden edistämistä koulutuksessa.
            
         
            
               8.
            
            
               Tukemaan yrittäjien ja oppilaitosten välistä yhteistyötä innovatiivisten koulutusratkaisujen kehittämiseksi esimerkiksi kilpailujen ja yrityshautomoiden kautta.
            
         
            
               9.
            
            
               Tukemaan alueellisella, kansallisella ja Euroopan tasolla yhteistyötä ja vaihtoja sellaisten verkostojen ja organisaatioiden kanssa, jotka voivat tarjota kokemusta ja asiantuntemusta yrittäjyyden tehostamisessa koulutuksessa ja sellaisten välineiden ja menetelmien kehittämiseksi, jotka on suunniteltu edistämään yrittäjyyttä avaintaitona.
            
         
            
               10.
            
            
               Ottaen huomioon yrittäjyyskoulutusta ja -osaamista koskevia tietoja ja indikaattoreita käsittelevän asiantuntijaryhmän tekemä työ sekä indikaattoreita ja vertailuarvoja käsittelevän pysyvän työryhmän osallistuminen asianmukaisella tavalla tarkastelemaan edelleen, voidaanko ja kannattaako määritellä yrittäjyyskoulutuksen indikaattoreita, joiden avulla tietopohjaa voidaan laajentaa ja auttaa tunnistamaan parhaiden käytäntöjen aloja.
            
         
            
               11.
            
            
               Tarkastelemaan mahdollisuutta kehittää maksuttomia ja avoimia digitaalisia sekä verkkovälineitä, jotka tehostavat innovatiivisten ja yrittäjätaitojen ja -osaamisen hankkimista, sekä tarkastelemaan yhteistyötä avointa lähdekoodia käyttävän yhteisön kanssa maksuttomien liiketoimintavälineiden sekä niitä koskevan koulutuksen edistämiseksi.
            
         
      
         Erityisesti korkeakoulutuksen osalta ottaen huomioon laitosten itsenäisyys
      
   
   
            
               12.
            
            
               Edistämään synergiaa tutkimus- ja innovointialan kanssa yrittäjätaitojen ja -osaamisen kehittämiseen ja laajentamiseen tähtäävien aloitteiden kannustamiseksi.
            
         
            
               13.
            
            
               Tukemaan HEInnovate-välineen kehittämistä, mukauttamista ja levittämistä yrittäjähenkisten ja innovatiivisten korkeakoulujen välineenä ottaen huomioon sen käytöstä niissä korkeakouluissa, jotka päättivät osallistua siihen, kerätyt tiedot, käyttämällä OECD:n kansallisista arvioinneista saatuja tuloksia ja helpottamalla säännöllistä tietojenvaihtoa jäsenvaltioiden ja korkeakouluja edustavien sidosryhmien kanssa.
            
         
            
               14.
            
            
               Kehottamaan EIT:tä tutkimaan sen kehitteillä olevaan ”varmennettu innovoija ja yrittäjä” -merkkiin liittyviä mahdollisuuksia ja sisällyttämään sen yleiseen opetusohjelmaansa ja levittämään tuloksia laajalti EIT:n tiedotusohjelman mukaisesti välttäen kuitenkaan lisäämästä hallinnollista rasitetta.
            
         
            
               15.
            
            
               Käyttämään tarvittaessa hyväksi korkeakoulutuksen yrittäjäpotentiaalia tunnistamalla mahdollistavia tekijöitä opetussuunnitelmissa ja niiden ulkopuolella sekä institutionaalisesti, edistämällä niitä laajemmin korkeakouluissa ja muilla koulutusasteilla ja hyödyntämällä asianmukaisia tutkimuksia tällaisen potentiaalin tukemisesta.
            
         
            
               16.
            
            
               Ottamaan huomioon korkeakoulujen ja yritysten välisen vuoropuhelun foorumin aseman ja vaikutuksen, erityisesti sen yrittäjyyspilarin suosituksen, jotta yliopistojen ja yritysten risteyskohdassa voitaisiin kehittää yrittäjyyteen liittyviä aiheita koskevia innovatiivisia toimintamalleja ja edistää niihin liittyvää tietojenvaihtoa.
            
         
      
         Erityisesti koulujen, ammatillisen koulutuksen ja aikuiskoulutuksen osalta ottaen huomioon laitosten itsenäisyys
      
   
   
            
               17.
            
            
               Tarkastelemaan Yrittäjyys360-hankkeen (Entrepreneurship360) mahdollisuuksia välineenä, jolla voidaan auttaa kouluja ja ammatillisia oppilaitoksia tunnistamaan omat yrittäjyysvahvuutensa ja -heikkoutensa ja reagoimaan niihin.
            
         
            
               18.
            
            
               Tukemaan opettajien ja kouluttajien verkostoitumista ja yrittäjyyskoulutushankkeiden kehittämistä esimerkiksi eTwinning- ja EPALE-foorumien kautta.
            
         
            
               19.
            
            
               Tutkimaan ammatillisen koulutuksen eurooppalaisen yritysfoorumin (European Business Forum on Vocational Training) mahdollisuuksia erityisesti ottamalla asianmukaisesti huomioon sen yrittäjyyttä koskevat tulokset ja suositukset.
            
         
            
               20.
            
            
               Kannustamaan eurooppalaisessa oppisopimusyhteenliittymässä aloitteita, joilla kehitetään ja laajennetaan yrittäjätaitoja ja -osaamista oppisopimusohjelmien ja muiden työssäoppimisen ohjelmien yhteydessä.
            
         PANEE MERKILLE KOMISSION AIKOMUKSEN
   
            
               1.
            
            
               Täydentää yrittäjyyskoulutuksen tietopohjaa asianmukaisin tutkimuksin, kuten vuodeksi 2015 kaavaillulla Eurydice-verkosta laadittavalla aihekohtaisella raportilla.
            
         
            
               2.
            
            
               Raportoida HEInnovate-välineen ulottuvuudesta ja vaikutuksista sekä sen menetelmistä vuoden 2016 alkupuoliskoon mennessä ja antaa asiaankuuluvia suosituksia sen kehittämiseksi edelleen.
            
         PYYTÄÄ KOMISSIOTA
   huolehtimaan tarvittavasta sisäisestä koordinoinnista, jotta kaikki koulutusalat voisivat osallistua näiden päätelmien jatkotoimiin.
   
      (1)  Ks. asiak. EUCO 79/14, sivu 15, viimeinen kohta.
   
      (2)  Tässä tekstissä käytetään termiä ’yrittäjyys’ ilmaisemaan vuoden 2006 suosituksessa määriteltyä ’aloitekykyä ja yrittäjyyttä’, ja sillä tarkoitetaan ’yksilöiden kykyä muuntaa ideat toiminnaksi. Siihen sisältyy luovuutta, innovointia ja riskinottoa sekä kyky suunnitella ja toteuttaa projekteja tavoitteiden saavuttamiseksi. Yrittäjyys tukee yksilöitä heidän jokapäiväisessä elämässään kotona ja yhteiskunnassa ja sen lisäksi auttaa heitä työpaikalla olemaan tietoisia työnsä laajemmasta kehyksestä ja hyödyntämään tilaisuuksia. Se on myös perusta erityistaidoille ja -tiedolle, joita tarvitsevat sosiaalista tai kaupallista yritystoimintaa käynnistävät tai siihen osallistuvat henkilöt. Tähän pitäisi sisältyä tieto eettisistä arvoista ja sen pitäisi edistää hyvää hallintotapaa.’.
   
      (3)  https://heinnovate.eu/intranet/main
   
      (4)  Hyväksytty korkea-asteen koulutuksen nykyaikaistamisesta marraskuussa 2011 annetuissa neuvoston päätelmissä (EUVL C 372, 20.12.2011, s. 39, kohta 10).
   
      (5)  Euroopan parlamentin ja neuvoston vuoden 2006 suosituksessa esitettyjen avaintaitoja koskevien puitteiden yhteydessä (EUVL, L 394, 30.12.2006).
   
      LIITE
      Poliittinen tausta
      
                  1.
               
               
                  Euroopan parlamentin ja neuvoston suositus, annettu 18. joulukuuta 2006, elinikäisen oppimisen avaintaidoista (1)
                  
               
            
                  2.
               
               
                  Neuvoston päätelmät, annettu 12. toukokuuta 2009, eurooppalaisen koulutusyhteistyön strategisista puitteista (ET2020) (2)
                  
               
            
                  3.
               
               
                  Neuvoston ja neuvostossa kokoontuneiden jäsenvaltioiden hallitusten edustajien päätelmät, annettu 26 päivänä marraskuuta 2009, koulutuksen roolin kehittämisestä täysin toimivan osaamiskolmion osana (3)
                  
               
            
                  4.
               
               
                  Neuvoston päätelmät, annettu 16. maaliskuuta 2010 Eurooppa 2020:stä (4)
                  
               
            
                  5.
               
               
                  Neuvoston päätelmät korkea-asteen koulutuksen nykyaikaistamisesta (5)
                  
               
            
                  6.
               
               
                  Neuvoston suositus, annettu 20. joulukuuta 2012, epävirallisen ja arkioppimisen validoinnista (6)
                  
               
            
                  7.
               
               
                  Neuvoston päätelmät, annettu 20. toukokuuta 2014, nuorten yrittäjyyden edistämisestä nuorten sosiaalisen osallisuuden lisäämiseksi (7)
                  
               
            
                  8.
               
               
                  Neuvoston päätelmät, annettu 20. toukokuuta 2014, tehokkaasta opettajankoulutuksesta (8)
                  
               
            
                  9.
               
               
                  Eurooppa-neuvoston päätelmät, annettu 26. ja 27. kesäkuuta 2014, erityisesti liite I: Unionin strateginen ohjelma muutoksen aikoina (9)
                  
               
            ja
      
                  1.
               
               
                  Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle ”Koulutuksen uudelleenajattelu: sosioekonomisten vaikutusten parantaminen investoimalla taitoihin” (10), marraskuu 2012
               
            
                  2.
               
               
                  Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle ”Yrittäjyys 2020 -toimintasuunnitelma – Uutta kipinää Euroopan yrittäjyyteen” (11), tammikuu 2013.
               
            
         (1)  EUVL L 394, 30.12.2006, s. 10.
      
         (2)  EUVL C 119, 28.5.2009, s. 2.
      
         (3)  EUVL C 302, 12.12.2009, s. 3.
      
         (4)  7586/10.
      
         (5)  EUVL C 372, 20.12.2011, s. 36.
      
         (6)  EUVL C 398, 22.12.2012, s. 1.
      
         (7)  EUVL C 183, 14.6.2014, s. 18.
      
         (8)  EUVL C 183, 14.6.2014, s. 22.
      
         (9)  EUCO 79/14, s. 15.
      
         (10)  14871/12 + ADD 1–8.
      
         (11)  COM(2012) 795 final.